KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista Varojärjestelmä nro 10-11/2012 /* COM/2013/0182 final */





SISÄLLYSLUETTELO 1........... Johdanto. 3 2........... Maataloustukirahaston käyttötarkoitukseensa sidotut tulot 3 3........... Väliaikaisista rakenneuudistusmääristä peräisin olevat tulot (sokeriala) 4 4........... Kuvaus maataloustukirahaston vuoden 2012 talousarvion alustavasta toteutumisesta. 4 5........... Maataloustukirahaston käyttötarkoitukseensa sidottujen tulojen toteutuminen. 8 6........... Väliaikaisista rakenneuudistusmääristä peräisin olevien tulojen toteutuminen (sokeriala) 8 7........... Sokerialan rakenneuudistusrahaston toteutuminen. 9 8........... Päätelmät 9 LIITE 1: || Maataloustukirahaston määrärahojen alustava käyttö 15.10.2012 asti 1. Johdanto Maataloustukirahaston vuoden 2012 talousarvion alustava toteutuminen esitetään liitteenä olevassa taulukossa, ja sen arvioidaan olevan 44 749,8 miljoonaa euroa. Määrä koostuu pääasiassa jäsenvaltioiden 16. lokakuuta 2011–15. lokakuuta 2012 ilmoittamista maataloustukirahaston yhteisesti hallinnoitavista menoista, sekä maataloustukirahaston tilien tarkastamis- ja hyväksymismenettelyssä oikaistuista määristä ja kuukausikorvausten vähentämis- ja keskeyttämismääristä varainhoitovuoden mittaan. Sen lisäksi siihen kuuluvat arviolta 31 miljoonan euron menot, jotka komissio voi suoraan toteuttaa viimeistään 31. joulukuuta 2012. 2. Maataloustukirahaston käyttötarkoitukseensa sidotut tulot Yhteisen maatalouspolitiikan rahoituksesta annetun neuvoston asetuksen (EY) N:o 1290/2005 34 artiklan säännösten mukaan tulot, jotka saadaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksien vuoksi takaisin perittävistä määristä ja maidon lisämaksuista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Kyseisten säännösten mukaan käyttötarkoitukseensa sidottuja tuloja voidaan käyttää jäsenvaltioille aiheutuneisiin maataloustukirahaston menoihin. Jos osa tuloista jää käyttämättä, kyseinen osuus siirretään automaattisesti seuraavaan varainhoitovuoteen[1]. Kuten jo aiemmissa varojärjestelmää koskevissa kertomuksissa esitettiin, komissio arvioi alun perin, että vuonna 2012 käytettävissä olleiden käyttötarkoitukseensa sidottujen tulojen määrä olisi 1 010 miljoonaa euroa seuraavasti: – Käyttötarkoitukseensa sidottaviksi tuloiksi varainhoitovuoden 2012 kuluessa saatavaksi määräksi arvioitiin 805 miljoonaa euroa. Sääntöjenmukaisuustarkastuksia koskevien päätösten mukaisesti tehdyistä oikaisuista arvioitiin kertyvän 600 miljoonaa euroa ja sääntöjenvastaisuuksien vuoksi takaisin perittävistä määristä 150 miljoonaa euroa. Maidon lisämaksusta saataviksi tuloiksi arvioitiin 55 miljoonaa euroa. – Varainhoitovuodelta 2011 varainhoitovuodelle 2012 siirrettäväksi käyttötarkoitukseensa sidottujen tulojen määräksi arvioitiin 205 miljoonaa euroa. Vuoden 2012 talousarviossa komissio jakoi alun perin arvioidut 1 010 miljoonan euron käyttötarkoitukseensa sidotut tulot kahteen järjestelmään: – 310 miljoonaa euroa hedelmä- ja vihannesalan tuottajaorganisaatioiden toimintarahastoihin, ja – 700 miljoonaa euroa tilatukijärjestelmään. Budjettivallan käyttäjä myönsi ensin mainittuun järjestelmään määrärahoja 496 miljoonaa euroa ja jälkimmäiseen 30 472 miljoonaa euroa komission ehdotuksen mukaisesti. Hyväksyttyjen määrärahojen ja edellä mainittujen käyttötarkoitukseensa sidottujen tulojen summa vastaa hedelmä- ja vihannesalan tuottajaorganisaatioiden toimintarahastoja varten käytettävissä olevia arviolta 806 miljoonan euron kokonaismäärärahoja ja tilatukijärjestelmää varten käytettävissä olevia arviolta 31 172 miljoonan euron kokonaismäärärahoja. Liitteessä 1, jossa esitetään vuoden 2012 talousarvion alustava toteutuminen, hedelmä- ja vihannesalan 788 miljoonan euron ja tuotannosta irrotettujen suorien tukien 37 189 miljoonan euron määrärahat edustavat näiden kahden alan hyväksyttyjä määrärahoja, lukuun ottamatta edellä mainittuja käyttötarkoitukseensa sidottuja tuloja. Kun näiden kahden alan käyttötarkoitukseensa sidotut tulot otettiin mukaan, vuoden 2012 talousarviossa ennakoidut kokonaismäärärahat nousivat 1 098 miljoonaan euroon hedelmä- ja vihannesalalla ja 37 889 miljoonaan euroon tuotannosta irrotettujen suorien tukien alalla. 3. Väliaikaisista rakenneuudistusmääristä peräisin olevat tulot (sokeriala) Sokerialan väliaikaisia rakenneuudistusmääriä kohdellaan käyttötarkoitukseensa sidottuina tuloina sokerin rakenneuudistustuen ja muiden sokerin rakenneuudistusrahastoon sisältyvien tukien rahoittamiseksi. Markkinointivuosien 2006/2007, 2007/2008 ja 2008/2009 osalta kyseiset määrät, jotka liittyivät toimijoilla kussakin jäsenvaltiossa olevien sokerin, inuliinisiirapin ja isoglukoosin määrällisiin kiintiöihin, maksettiin rahastolle. Vuoden 2012 talousarviota laadittaessa varainhoitovuodelta 2011 varainhoitovuodelle 2012 siirrettäväksi määräksi arvioitiin alun perin 832,2 miljoonaa euroa. 4. Kuvaus maataloustukirahaston vuoden 2012 talousarvion alustavasta toteutumisesta Liitteessä 1 esitetään vuoden 2012 talousarvion alustavan toteutumisen taso. Seuraavassa on lyhyt kuvaus tosiasiallisesti aiheutuneiden menojen ja vastaavien määrärahojen välisistä merkittävimmistä (nimellisistä ja suhteellisista) eroista vuoden 2012 talousarvion eräiden momenttien osalta. 4.1. Markkinatoimenpiteet Maatalousmarkkinoiden interventioihin osoitettuja määrärahoja käytettiin 176,6 miljoonaa euroa yli talousarviossa hyväksyttyjen määrärahojen, mutta 133,4 miljoonaa euroa niiden alle, kun otetaan huomioon tämän luvun käyttötarkoitukseensa sidotut tulot, joiden määräksi oli ennakoitu 310 miljoonaa euroa. Ero johtuu useimmilla aloilla esiintyvän alikäytön yhteisvaikutuksesta. 4.1.1. Tuet tuotteille, jotka eivät sisälly liitteeseen 1 (- 2,9 miljoonaa euroa) Tämän luvun alikäyttö johtuu siitä, että jäsenvaltiot suorittivat vientitodistuksiin liittyviä maksuja vähemmän kuin talousarviossa oli alun perin arvioitu. Pääasiassa nämä vientitodistukset koskivat maitotuotteiden ainesosia sisältäviä jalostettuja tuotteita. 4.1.2. Elintarvikeapuohjelmat (+ 15,0 miljoonaa euroa) Vuonna 2012 jäsenvaltiot suorittivat vähäosaisimmille henkilöille suunnattujen ohjelmien edellisten vuosien kuljetus- ja hallintokustannusten jäljellä olevia maksuja. Kyseiset maksut sekä jäsenvaltioiden suorittamat vuoden 2012 ohjelmaa koskevat maksut olivat syynä tämän järjestelmän määrärahojen ylikäyttöön vuonna 2012. 4.1.3. Oliiviöljy (- 13,2 miljoonaa euroa) Tämän momentin alikäyttö johtuu oliiviöljyn yksityisen varastoinnin ohjelmista. Vuoden 2012 talousarvio perustui itse asiassa komission täytäntöönpanoasetuksen (EU) N:o 1023/2011 mukaisesti ennakoituun yksityisessä varastoinnissa olevan oliiviöljyn enimmäismäärään. Varastoidut määrät ovat kuitenkin jääneet käytännössä paljon odotettua pienemmiksi. Osa käytettävissä olevista määrärahoista käytetään kuitenkin oliiviöljyn yksityistä varastointia koskevan kahden lisäjärjestelmän rahoittamiseen. Kyseinen järjestelmä oli otettava käyttöön, koska oliiviöljyn markkinaolosuhteet ovat edelleen epäsuotuisat. Lopullinen alikäyttö johtuu siitä, että näiden lisäjärjestelmien maksujen suorittaminen alkoi vuoden 2012 loppupuolella, ja maksujen on määrä jatkua vuonna 2013. 4.1.4. Hedelmät ja vihannekset (+ 283,2 miljoonaa euroa hyväksyttyihin määrärahoihin verrattuna) Merkittävä ylikäyttö johtuu siitä, että alan toteutuneita menoja verrataan vuoden 2012 talousarvion hyväksyttyihin määrärahoihin, jotka eivät sisällä tämän alan käyttötarkoitukseensa sidottuja tuloja. Jos kuitenkin otetaan huomioon tälle alalle sidotut 310 miljoonaa euroa (ks. alaviite * liitteenä olevan taulukon alareunassa), käytettävissä olevat kokonaismäärärahat nousevat 1 098 miljoonaan euroon, jolloin alikäyttöä olisi vähän eli + 26,8 miljoonaa euroa. Alikäyttö johtuu tämän alan määrärahoista rahoitettavien järjestelmien erilaisten täytäntöönpanotasojen nettovaikutuksesta. Jäsenvaltioille tuottajaorganisaatioiden toimintarahastoista ja kouluhedelmäjärjestelmästä aiheutuneet menot olivat pienempiä kuin talousarviossa oli ennakoitu. Jäsenvaltioille aiheutui kuitenkin menoja tuottajaryhmittymien esihyväksyntää varten myönnettävien tukien maksusta. Menot olivat huomattavasti suuremmat kuin tätä järjestelmää varten vuonna 2012 käytettävissä olleet määrärahat. 4.1.5. Viinialan tuotteet (- 36,9 miljoonaa euroa) Alikäyttö johtuu siitä, että joillekin jäsenvaltioille aiheutui tästä momentista rahoitettavia viinialan kansallisten tukiohjelmien ja raivausjärjestelmien menoja hieman vähemmän kuin talousarviossa oli ennakoitu. 4.1.6. Muut kasvituotteet/toimenpiteet (- 26,3 miljoonaa euroa) Tämän momentin alikäyttö vuoden lopussa johtuu pääasiassa Posei-toimenpiteistä. Vuoden 2012 kuluessa jäsenvaltiot laativat uudelleen kyseisiä toimenpiteitä koskevat kansalliset ohjelmansa, ja ohjelmien painopiste siirtyi markkinatuesta suorien tukien vastaavaan ohjelmaan, joka rahoitetaan momentilta 05 03 02. 4.1.7. Maito ja maitotuotteet (- 24,1 miljoonaa euroa) Tämän momentin alikäyttö johtuu siitä, että jäsenvaltioille aiheutui koulumaitojärjestelmästä vähemmän menoja kuin hyväksytyssä talousarviossa oli ennakoitu. 4.1.8. Naudan- ja vasikanliha (- 8,8 miljoonaa euroa) Tämän momentin määrärahojen alikäyttö johtuu siitä, että lihan ja elävien eläinten vientituet vähenivät huhtikuussa 2012. 4.2. Suorat tuet Suoriin tukiin osoitettuja määrärahoja käytettiin 369,1 miljoonaa euroa yli talousarviossa hyväksyttyjen määrärahojen, mutta 330,9 miljoonaa niiden alle, kun otetaan huomioon tämän luvun käyttötarkoitukseensa sidotut tulot, joiden määräksi oli ennakoitu 700 miljoonaa euroa. Ero johtuu pääasiassa tuotannosta irrotetuista suorista tuista. 4.2.1. Tuotannosta irrotetut suorat tuet (+ 476,5 miljoonaa euroa hyväksyttyihin määrärahoihin verrattuna) Merkittävä ylikäyttö johtuu siitä, että tuotannosta irrotettujen suorien tukien alalla toteutuneita menoja verrataan vuoden 2012 talousarvion hyväksyttyihin määrärahoihin, jotka eivät sisällä tämän alan käyttötarkoitukseensa sidottuja tuloja. Jos kuitenkin otetaan huomioon tälle alalle sidotut 700 miljoonaa euroa (ks. alaviite * liitteenä olevan taulukon alareunassa), käytettävissä olevat kokonaismäärärahat nousevat 37 889 miljoonaan euroon, ja kyseinen ylikäyttö muuttuu -223,5 miljoonan euron alikäytöksi. Alikäyttö johtuu siitä, että jäsenvaltioille aiheutuneet menot jäivät ennakoitua pienemmiksi ensisijaisesti tilatukijärjestelmän ja neuvoston asetuksen (EY) N:o 73/2009 68 artiklan mukaisten tuotannosta irrotettua tukea koskevien erityistukitoimenpiteiden osalta. Olisi kuitenkin huomattava, että vuoden 2012 talousarviossa tilatukijärjestelmää varten käytettävissä olleista määrärahoista käytettiin 99,7 prosenttia. Yhtenäisen pinta-alatuen osalta määrärahoista käytettiin 99,2 prosenttia, joka on tähän mennessä määrärahojen korkein toteutumisaste. 4.2.2. Muut suorat tuet (- 107 miljoonaa euroa) Alikäyttö johtuu pääasiassa siitä, että jäsenvaltioille aiheutuneet menot jäivät vuoden 2012 talousarviossa alun perin ennakoitua pienemmiksi neuvoston asetuksen (EY) N:o 73/2009 68 artiklan mukaisten tuotantoon sidottua tukea koskevien erityistukitoimenpiteiden sekä eräiden eläinpalkkioiden ja valkuaiskasvipalkkion osalta. 4.3. Maatalousmenojen tarkastaminen 4.3.1. Edellisten varainhoitovuosien tilien tarkastaminen ja hyväksyminen sekä sääntöjenmukaisuustarkastus (+ 228,5 miljoonaa euroa tilien tarkastamisen ja hyväksymisen osalta ja + 36,2 miljoonaa euroa sääntöjenmukaisuustarkastuksen osalta) Tilien tarkastamista ja hyväksymistä koskevan budjettikohdan hyväksytyt määrärahat olivat vuoden 2012 talousarviossa -200 miljoonaa euroa. Olisi korostettava, että komissio oli vuotta 2012 koskevassa oikaisukirjelmässään nro 3 ehdottanut tähän budjettikohtaan -69 miljoonan euron oikaisuja. Sen sijaan, että tilien tarkastamista ja hyväksymistä koskevassa menettelyssä olisi vuonna 2012 tehty negatiivisia oikaisuja, komissio antoi tilien tarkastamista ja hyväksymistä koskevia päätöksiä, joiden mukaisesti komission oli maksettava korvauksia eli tehtävä positiivisia oikaisuja jäsenvaltioiden hyväksi. Kyseisten oikaisujen nettomäärä oli 28,5 miljoonaa euroa. Kun viimeksi mainittu määrä lisätään edellä mainittuun - 200 miljoonan euron negatiiviseen määrään, komission on päättääkseen tämän budjettikohdan vuonna 2012 löydettävä ja siirrettävä muista budjettikohdista noin 228,5 miljoonaa euroa positiivisia talousarviomäärärahoja. Lisäksi komission vuonna 2012 antamien sääntöjenmukaisuustarkastuksia koskevien päätösten mukaisesti oli jäsenvaltioiden hyväksi tehtävä positiivisia oikaisuja noin 36,2 miljoonan euron edestä. Budjettikohdista on myös siirrettävä positiivisia talousarviomäärärahoja kyseisen määrän kattamiseksi. 4.3.2. Muut menot (+ 38,3 miljoonaa euroa riitojen ratkaisuun) Talousarvion momentilta 05 07 02 katetaan riitojen ratkaisua koskevat unionin menot. Kyseisen momentin määrärahat olivat vuonna 2012 0,8 miljoonaa euroa. Unionin tuomioistuin kumosi 29. maaliskuuta 2012 komission päätöksen 2007/361/EY. Sen vuoksi komission oli korvattava 39,1 miljoonan euron määrä, jonka asianomaiset jäsenvaltiot olivat maksaneet mainitun päätöksen mukaisesti. Korvausmaksu johti edellä mainitun määrän suuruiseen määrärahojen ylikäyttöön verrattuna vuoden 2012 talousarviomäärärahoihin. 4.4. Muut menot 4.4.1. Elintarvikkeiden ja rehujen turvallisuus, eläinten terveys, eläinten hyvinvointi ja kasvien terveys (- 65,0 miljoonaa euroa) Tästä momentista rahoitettaviin järjestelmiin liittyy komission maksamia suoria tukia. Arvioiden mukaan 31. päivään joulukuuta 2012 mennessä suoritettaisiin vielä tukimaksuja 22,6 miljoonan euron edestä. Parantuneen eläinten terveystilanteen ja lainsäädäntöön tehtyjen muutosten (vaaditaan vähemmän TSE-testejä) myötä eläintautien hävittämistä ja seurantaa koskevien ohjelmien määrärahatarpeet olivat kuluneena vuonna pienemmät kuin vuoden 2012 talousarviossa ennakoitiin. Sen vuoksi komissio ehdotti 12. joulukuuta 2012 hyväksytyssä lisätalousarviossa nro 6/2012, että määrärahoja vähennetään 65,4 miljoonaa euroa. 5. Maataloustukirahaston käyttötarkoitukseensa sidottujen tulojen toteutuminen Liitteenä oleva taulukko osoittaa, että varainhoitovuonna 2012 käytettävissä olleiden käyttötarkoitukseensa sidottujen tulojen kokonaismäärä oli 1 341,1 miljoonaa euroa. Se oli 331,1 miljoonaa euroa enemmän kuin talousarviossa alun perin ennakoitu 1 010 miljoonaa euroa. Tämä erotus johtuu osittain siitä, että vuodelta 2011 vuodelle 2012 siirrettyjen käyttötarkoitukseensa sidottujen tulojen määrä oli 236,5 miljoonaa euroa suurempi (yhteensä 441,5 miljoonaa euroa) kuin talousarviossa alun perin ennakoitu 205 miljoonan euron määrä. On otettava huomioon, että vuodelta 2011 vuodelle 2012 siirretyt käyttötarkoitukseensa sidotut tulot on käytetty kokonaan varainhoitovuoden 2012 menojen rahoittamiseen varainhoitoasetuksen 10 artiklan mukaisesti. Lisäksi vuonna 2012 kerättyjen uusien käyttötarkoitukseensa sidottujen tulojen määrä nousi 900,4 miljoonaan euroon. Talousarviossa alun perin arvioitu määrä oli 805 miljoonaa euroa. Tämä johtuu ensisijaisesti siitä, että toisin kuin alun perin arvioitiin, eräät jäsenvaltiot eivät lopulta pyytäneet niiden sääntöjenmukaisuustarkastuksia koskevien oikaisujen maksamista erinä, mikä aiheutti sen, että vastaavat käyttötarkoitukseensa sidotut tulot käytettiin tavallista nopeammin. Se osa kerätyistä uusista käyttötarkoitukseensa sidotuista tuloista, jota ei käytetä vuonna 2012, siirretään varainhoitovuodelle 2013 ja käytetään kyseisenä vuonna aiheutuvien menojen rahoittamiseen. 6. Väliaikaisista rakenneuudistusmääristä peräisin olevien tulojen toteutuminen (sokeriala) Jäsenvaltioilta ei ole lainsäädännön mukaisesti kerätty marraskuun 2009 jälkeen uusia väliaikaisia rakenneuudistusmääriä. Sokerialan rakenneuudistusrahastosta käytettävissä olevien käyttötarkoitukseensa sidottujen tulojen kokonaismäärä on näin ollen yhtä suuri kuin vuoden 2011 talousarviosta siirretty määrä, joka on alkuperäisistä arvioista poiketen 856,8 miljoonaa euroa. Määrä oli suurempi kuin vuoden 2012 talousarviossa esitetty 832,2 miljoonaa euroa, mikä johtuu vuoden 2011 lopussa suoritetuista ennakoitua pienemmistä tukimaksuista. Vuoden 2013 oikaisukirjelmässä nro 1 komissio on ilmoittanut, että se odottaa sokerialan rakenneuudistusrahastosta käytettävissä olevien käyttötarkoitukseensa sidottujen tulojen käyttämättä jääneen 675 miljoonan euron määrän olevan maataloustukirahaston käytettävissä, kun sokerin rakenneuudistusrahaston tilit päätetään 30. syyskuuta 2012. Jäsenvaltioiden toimittamien toteutumista koskevien alustavien lukujen perusteella näyttää siltä, että maataloustukirahaston käytettävissä olevien käyttötarkoitukseensa sidottujen tulojen määrä on noin 755 miljoonaa euroa. 7. Sokerialan rakenneuudistusrahaston toteutuminen Jäsenvaltiot olivat rahaston täytäntöönpanon määräpäivään 30. syyskuuta 2012 mennessä suorittaneet 109,7 miljoonaa euroa nettomaksuja rakenneuudistustoimenpiteiden, monipuolistamisen ja sokerinpuhdistamisen tukia varten. Pieniä mukautuksia lukuun ottamatta tästä rahastosta ei odoteta suoritettavan maksuja 30. syyskuuta 2012 jälkeen. Sokerin rakenneuudistusrahastosta vuonna 2012 suoritettujen maksujen kokonaismäärä on pienempi kuin komission vuoden 2012 talousarviossa ennustama taso, ja sen vuoksi rahastossa oleva käyttötarkoitukseensa sidottujen tulojen määrä on suurempi, kuten edellä 6 kohdasta käy ilmi. 8. Päätelmät Maataloustukirahaston vuoden 2012 talousarvion alustava toteutuminen osoittaa, että talousarvion hyväksytyt määrärahat on ylitetty 780,2 miljoonalla eurolla (määrään ei sisälly edellä mainittu eläinten ja kasvien terveyttä koskevien määrärahojen 65,4 miljoonan euron vähennys lisätalousarviossa nro 6/2012 – ks. edellä kohta 4.4.1), joka katetaan käytettävissä olevilla 1 341,1 miljoonan euron käyttötarkoitukseensa sidotuilla tuloilla. Vielä on suoritettava useita vuoden lopussa tehtäviä oikaisuja ja määrärahasiirtoja. Kun ne sekä edellä mainitut määrät otetaan huomioon, maataloustukirahastolle vuodelle 2013 siirrettävät käyttötarkoitukseensa sidotut tulot ovat arviolta 490 miljoonaa euroa. Sokerin rakenneuudistusrahaston käytettävissä olevien käyttämättä jääneiden käyttötarkoitukseensa sidottujen tulojen vuoksi maataloustukirahastolle jää vuodelle 2013 siirrettäväksi lisäksi 755 miljoonaa euroa. [1] Siirretyt käyttötarkoitukseensa sidotut tulot on käytettävä ensin eli ennen budjettivallan käyttäjän hyväksymiä määrärahoja tai vuoden kuluessa kertyneitä käyttötarkoitukseensa sidottuja tuloja (Euroopan yhteisöjen yleiseen talousarvioon sovellettavan varainhoitoasetuksen (EY) N:o 1605/2002 10 artikla).